62023CJ0143_RES
Kawża C-143/23
KIuFAvsVolkswagen Bank GmbHuMercedes-Benz Bank AG
(talba għal deċiżjoni preliminari, imressqa mil-Landgericht Ravensburg (il-Ġermanja))
Sentenza tal-Qorti tal-Ġustizzja (Ir-Raba’ Awla) tat-30 ta’ Ottubru 2025
“Rinviju għal deċiżjoni preliminari – Protezzjoni tal-konsumaturi – Kuntratt ta’ kreditu intiż għax-xiri ta’ vettura bil-mutur – Direttiva 2008/48/KE – Artikolu 10(2)(l) – Rekwiżiti dwar l-informazzjoni li għandha tissemma fil-kuntratt – Obbligu li tiġi speċifikata r-rata tal-interessi moratorji – Artikolu 14(1) – Dritt ta’ rtirar – Bidu tat-terminu ta’ rtirar f’każ ta’ assenza ta’ indikazzjoni dwar ir-rata tal-interessi moratorji – Natura abbużiva tal-eżerċizzju tad-dritt ta’ rtirar – Konsegwenzi tal-eżerċizzju tad-dritt ta’ rtirar fil-kuntest tal-kuntratt ta’ kreditu konness ma’ kuntratt ta’ xiri ta’ vettura – Obbligi tal-konsumatur fil-konfront tal-mutwant – Metodu ta’ kalkolu tal-kumpens għal telf fil-valur tal-oġġett iffinanzjat – Artikolu 14(3)(b) – Ħlas tal-interessi wara l-irtirar minn kuntratt ta’ kreditu konness ma’ kuntratt ta’ provvista ta’ oġġetti”
Protezzjoni tal-konsumaturi – Kuntratti ta’ kreditu għall-konsumaturi – Direttiva 2008/48 – Rekwiżiti dwar l-informazzjoni li għandha tissemma fil-kuntratt – Obbligu li tissemma r-rata tal-interessi moratorji fil-forma ta’ perċentwali konkreta – Assenza ta’ informazzjoni dwar ir-rata ta’ interessi moratorji fil-kuntratt jew ta’ komunikazzjoni sussegwenti ta’ din ir-rata lill-konsumatur – Assenza ta’ bidu tad-dekorrenza tat-terminu ta’ rtirar
(Direttiva tal-Parlament Ewropew u tal-Kunsill 2008/48, premessi 7, 9 u 31, Artikolu 10(2)(l) u l-punt (b) tat-tieni subparagrafu tal-Artikolu 14(1))
(ara l-punti 66 sa 75, u d-dispożittiv 1)
Protezzjoni tal-konsumaturi – Kuntratti ta’ kreditu għall-konsumaturi – Direttiva 2008/48 – Rekwiżiti dwar l-informazzjoni li għandha tissemma fil-kuntratt – Obbligu li tissemma r-rata tal-interessi moratorji fil-forma ta’ perċentwali konkreta – Assenza ta’ informazzjoni dwar ir-rata ta’ interessi moratorji fil-kuntratt jew ta’ komunikazzjoni sussegwenti ta’ din ir-rata lill-konsumatur – Assenza ta’ bidu tad-dekorrenza tat-terminu ta’ rtirar – Eżerċizzju abbużiv mill-konsumatur tad-dritt ta’ rtirar tiegħu minħabba l-aġir tiegħu li seħħ bejn il-konklużjoni tal-kuntratt u l-irtirar – Assenza
(Direttiva tal-Parlament Ewropew u tal-Kunsill 2008/48, Artikoli 10(2)(l) u 14(1))
(ara l-punti 78, 79, u 82 sa 85, u d-dispożittiv 2)
Protezzjoni tal-konsumaturi – Kuntratti ta’ kreditu għall-konsumaturi – Direttiva 2008/48 – Dritt ta’ rtirar – Konsegwenzi tal-irtirar minn kuntratt ta’ kreditu konness ma’ kuntratt ta’ xiri ta’ vettura – Kumpens għal telf ta’ valur dovut mill-konsumatur lill-mutwant mar-restituzzjoni tal-vettura – Metodu ta’ kalkolu – Ġurisprudenza nazzjonali li tipprevedi li mill-prezz tal-bejgħ tal-vettura jitnaqqas il-prezz tax-xiri mħallas min-negozjant tal-karozzi fil-mument tar-restituzzjoni tal-vettura – Inammissibbiltà – Kundizzjoni
(Direttiva tal-Parlament Ewropew u tal-Kunsill 2008/48, Artikoli 3(n), 10(2)(l) u 14(1))
(ara l-punti 89 sa 100, u d-dispożittiv 3)
Protezzjoni tal-konsumaturi – Kuntratti ta’ kreditu għall-konsumaturi – Direttiva 2008/48 – Dritt ta’ rtirar – Konsegwenzi tal-irtirar minn kuntratt ta’ kreditu konness ma’ kuntratt ta’ xiri ta’ vettura – Armonizzazzjoni sħiħa tar-regoli dwar dawn il-konsegwenzi – Assenza
(Direttiva tal-Parlament Ewropew u tal-Kunsill 2008/48, premessa 35, u Artikoli 2(1), 3(n) u 14(3)(b))
(ara l-punti 103 sa 110, u d-dispożittiv 4)
Protezzjoni tal-konsumaturi – Kuntratti ta’ kreditu għall-konsumaturi – Direttiva 2008/48 – Dritt ta’ rtirar – Konsegwenzi tal-irtirar minn kuntratt ta’ kreditu konness ma’ kuntratt ta’ xiri ta’ vettura – Leġiżlazzjoni nazzjonali li tipprevedi l-obbligu għall-konsumatur li jħallas lill-mutwant l-interessi ta’ self għall-perijodu bejn il-ħlas tal-fondi u r-restituzzjoni tal-vettura – Ammissibbiltà
(Direttiva tal-Parlament Ewropew u tal-Kunsill 2008/48, premessa 8, u Artikoli 14(1) u 3(b))
(ara l-punti 113 sa 119, u d-dispożittiv 5)
Sunt
Adita b’talba għal deċiżjoni preliminari mil-Landgericht Ravensburg (il-Qorti Reġjonali ta’ Ravensburg, il-Ġermanja), il-Qorti tal-Ġustizzja tat deċiżjoni, fid-dawl tad-Direttiva 2008/48 (
1
), kemm dwar il-bidu tad-dekorrenza tat-terminu ta’ rtirar kif ukoll dwar il-possibbiltà li l-eżerċizzju, mill-konsumatur, tad-dritt ta’ rtirar minn kuntratt ta’ kreditu konness ma’ kuntratt ta’ xiri ta’ vettura jiġi kklassifikat bħala abbużiv. Barra minn hekk, hija eżaminat il-konsegwenzi tal-eżerċizzju ta’ dan id-dritt u ppreċiżat, b’mod iktar partikolari, l-obbligi li l-konsumatur għandu fir-rigward tal-mutwant.
Konformement mat-talbiet tagħhom tal-1 ta’ Marzu 2019 u tat-30 ta’ Novembru 2017, KI u FA kienu kkonkludew, rispettivament, ma’ Mercedes-Benz Bank u ma’ Volkswagen Bank (iktar ’il quddiem il-“banek inkwistjoni”), kuntratti ta’ kreditu intiżi għax-xiri ta’ vettura bil-mutur għal użu privat. Fil-kwalità tagħhom ta’ intermedjarji tal-kreditu tal-banek inkwistjoni, il-negozjanti tal-karozzi li mingħandhom kienu nxtraw il-vetturi tħallsu direttament l-ammonti tal-krediti. L-ebda wieħed mill-kuntratti ta’ kreditu ma kien isemmi, f’forma ta’ perċentwali f’ċifri, ir-rata tal-interessi moratorji applikabbli fil-mument tal-konklużjoni tagħhom.
Wara li kienu għamlu ħlasijiet akkont u ħallsu pagamenti mensili tal-kreditu, KI u FA, permezz ta’ ittri tal-31 ta’ Ottubru 2019 u tal-20 ta’ Lulju 2020, eżerċitaw id-dritt ta’ rtirar tagħhom fir-rigward tal-kuntratti ta’ kreditu inkwistjoni. Fil-fatt, huma qiesu li t-terminu ta’ rtirar previst mid-dritt nazzjonali kien għadu ma bediex jiddekorri għar-raġuni li dawn il-kuntratti ma kinux isemmu, fil-forma ta’ perċentwali konkreta, ir-rata tal-interessi moratorji.
KI u FA adixxew lill-qorti tar-rinviju b’rikorsi intiżi kemm sabiex jiksbu r-rimbors tal-pagamenti mensili tas-self imħallsa sal-irtirar tagħhom mill-kuntratti ta’ kreditu inkwistjoni u tal-ħlas akkont mogħti lin-negozjant tal-karozzi kif ukoll sabiex jiġi kkonstatat li huma ma huma responsabbli għall-ħlas ta’ ebda somma abbażi ta’ dawn il-kuntratti, kemm jekk fir-rigward tal-kapital misluf kif ukoll jekk fir-rigward tal-interessi, minħabba dan l-irtirar. Min-naħa tiegħu, KI allega wkoll li ma kien responsabbli għall-ħlas tal-ebda kumpens għad-deprezzament tal-vettura mixtrija.
Il-qorti tar-rinviju kellha dubji, qabelxejn, dwar jekk il-mutwant, fil-każ li l-mutwatarju jeżerċita d-dritt ta’ rtirar tiegħu fir-rigward ta’ kuntratt ta’ kreditu konness ma’ kuntratt ta’ xiri ta’ vettura, jistax jitlob kumpens għat-telf fil-valur ta’ din il-vettura u, jekk ikun il-każ, sa liema ammont. Sussegwentement, hija kellha dubji dwar il-bidu tad-dekorrenza tat-terminu ta’ rtirar fl-assenza ta’ indikazzjoni tar-rata ta’ interessi moratorji applikabbli fil-mument tal-konklużjoni tal-kuntratti ta’ kreditu inkwistjoni. Barra minn hekk, il-qorti tar-rinviju kellha dubji dwar il-possibbiltà li l-eżerċizzju mill-konsumatur tad-dritt ta’ rtirar tiegħu jiġi kklassifikat bħala abbużiv meta dan ikompli juża l-vettura sakemm il-qrati nazzjonali jagħtu deċiżjoni dwar il-validità tal-irtirar u jirrifjuta li jħallas kumpens għat-telf fil-valur tal-vettura li jirriżulta minn dan l-użu. Fl-aħħar nett, hija kellha dubji dwar jekk id-Direttiva 2008/48 wettqitx armonizzazzjoni kompleta tal-obbligu, għall-mutwatarju, li jħallas l-interessi fuq il-kapital, inkluż meta l-kreditu ffinanzjat ikun konness ma’ kuntratt ta’ xiri ta’ oġġetti. Fil-każ ta’ risposta fin-negattiv, il-qorti tar-rinviju kellha dubji dwar jekk kienx kompatibbli ma’ din id-direttiva l-fatt li l-mutwatarju, wara l-eżerċizzju tad-dritt ta’ rtirar tiegħu fir-rigward ta’ kuntratt ta’ kreditu konness ma’ kuntratt ta’ xiri ta’ vettura, ikun obbligat iħallas l-interessi ta’ self previsti minn dan l-ewwel kuntratt għall-perijodu ta’ bejn il-ħlas tal-fondi, abbażi tas-self, lill-bejjiegħ tal-vettura u d-data tar-restituzzjoni ta’ din il-vettura lill-mutwant jew lill-bejjiegħ.
Il-kunsiderazzjonijiet tal-Qorti tal-Ġustizzja
Fl-ewwel lok, fil-kuntest tad-deċiżjoni tagħha dwar il-bidu tad-dekorrenza tat-terminu ta’ rtirar (
2
), il-Qorti tal-Ġustizzja fakkret li dan it-terminu jibda jiddekorri biss mill-jum li fih, b’mod partikolari, l-informazzjoni prevista fl-Artikolu 10 tad-Direttiva 2008/48 tkun ġiet irċevuta mill-konsumatur (
3
). Għalhekk, meta informazzjoni pprovduta mill-mutwant lill-konsumatur skont l-Artikolu 10(2) ta’ din id-direttiva tirriżulta li hija inkompleta jew żbaljata, dan it-terminu jibda jiddekorri biss jekk in-natura inkompleta jew żbaljata ta’ din l-informazzjoni ma tistax taffettwa l-kapaċità tal-konsumatur li jevalwa l-portata tad-drittijiet u tal-obbligi mogħtija lilu mid-direttiva inkwistjoni. Madankollu, għandha ssir distinzjoni bejn sitwazzjoni kkaratterizzata mill-għoti ta’ informazzjoni inkompleta jew żbaljata u sitwazzjoni fejn l-informazzjoni mitluba tkun nieqsa.
F’dak li jirrigwarda l-indikazzjoni fil-kuntratt ta’ kreditu tar-rata tal-interessi moratorji applikabbli fil-mument tal-konklużjoni ta’ dan il-kuntratt, il-Qorti tal-Ġustizzja fakkret li l-obbligu ta’ indikazzjoni ta’ din ir-rata fil-forma ta’ perċentwali konkreta (
4
) jippermetti lill-konsumatur ikun jaf il-konsegwenzi tal-eventwali ħlas tard tiegħu. Fil-fatt, l-indikazzjoni ta’ din ir-rata ta’ interessi fil-forma ta’ perċentwali konkreta, tidher indispensabbli sabiex il-konsumatur ikun jista’ jevalwa l-portata tal-impenn kuntrattwali tiegħu, b’mod partikolari f’dak li jirrigwarda l-konsegwenzi finanzjarji li jistgħu jirriżultaw minn nuqqas ta’ twettiq tal-obbligu tiegħu ta’ ħlas jew ta’ dewmien fl-eżekuzzjoni tiegħu. Din l-informazzjoni hija, għalhekk, ta’ natura li tinfluwenza mhux biss id-deċiżjoni tal-konsumatur li jikkonkludi l-kuntratt, iżda wkoll il-kapaċità tiegħu li jorganizza l-ġestjoni tar-rimbors tas-self ikkuntrattat. Għaldaqstant, il-Qorti tal-Ġustizzja ddeċidiet li t-terminu ta’ rtirar previst fl-Artikolu 14(1) tad-Direttiva 2008/48 ma jibdiex jiddekorri meta l-kuntratt ta’ kreditu ma jsemmix, fil-forma ta’ perċentwali konkreta, ir-rata tal-interessi moratorji applikabbli fil-mument tal-konklużjoni tal-kuntratt, u dan sakemm din l-informazzjoni ma tkunx ġiet debitament ikkomunikata lill-konsumatur.
Fit-tieni lok, il-Qorti tal-Ġustizzja eżaminat il-kwistjoni tal-eżerċizzju eventwalment abbużiv mill-konsumatur tad-dritt ta’ rtirar tiegħu. Wara li fakkret li l-partijiet f’kawża ma jistgħux jinvokaw ir-regoli tad-dritt tal-Unjoni b’mod frawdolenti jew abbużiv, hija enfasizzat li l-mutwant ma jistax validament iqis li, minħabba t-tul ta’ żmien kunsiderevoli li jkun għadda bejn il-konklużjoni tal-kuntratt u l-eżerċizzju tad-dritt ta’ rtirar, il-konsumatur abbuża minn dan id-dritt, meta waħda mill-indikazzjonijiet obbligatorji previsti fl-Artikolu 10(2) tad-Direttiva 2008/48 ma tkunx tinsab fil-kuntratt ta’ kreditu u lanqas ma tkun ġiet debitament ikkomunikata iktar tard, u dan irrispettivament mill-kwistjoni ta’ jekk dan il-konsumatur kienx jaf bl-eżistenza tad-dritt ta’ rtirar tiegħu. F’dawn iċ-ċirkustanzi, mutwant ma jistax jeċċepixxi n-natura abbużiva tal-eżerċizzju tad-dritt ta’ rtirar, fil-każ ta’ assenza fil-kuntratt ta’ kreditu tal-indikazzjoni, fil-forma ta’ perċentwali konkreta, tar-rata tal-interessi moratorji applikabbli fil-mument tal-konklużjoni tiegħu, li tinsab fost dawn l-indikazzjonijiet obbligatorji. F’każ bħal dan, it-terminu ta’ rtirar ma jkunx effettivament beda jiddekorri. Konsegwentement, il-Qorti tal-Ġustizzja ddeċidiet li l-Artikolu 14(1) tad-Direttiva 2008/48 jipprekludi li l-mutwant ikun jista’ validament jeċċepixxi eżerċizzju abbużiv, mill-konsumatur, tad-dritt ta’ rtirar minħabba l-aġir ta’ dan tal-aħħar li jseħħ bejn il-konklużjoni tal-kuntratt u l-eżerċizzju tad-dritt ta’ rtirar, jew saħansitra wara dan l-eżerċizzju, meta l-indikazzjoni, fil-forma ta’ perċentwali konkreta, tar-rata tal-interessi moratorji applikabbli fil-mument tal-konklużjoni ta’ dan il-kuntratt la tkun tinsab fil-kuntratt ta’ kreditu u lanqas ma tkun ġiet debitament ikkomunikata sussegwentement.
Fit-tielet lok, il-Qorti tal-Ġustizzja qieset li l-Artikolu 14(1) tad-Direttiva 2008/48, moqri fid-dawl tal-prinċipju ta’ effettività, jipprekludi ġurisprudenza nazzjonali li tipprovdi li, fil-każ li konsumatur jeżerċita d-dritt ta’ rtirar fir-rigward ta’ kuntratt ta’ kreditu konness ma’ kuntratt ta’ xiri ta’ vettura, l-ammont tal-kumpens għal telf fil-valur dovut minn dan il-konsumatur lill-mutwant mar-restituzzjoni tal-vettura jiġi kkalkolat billi mill-prezz tal-bejgħ applikat min-negozjant tal-karozzi fil-mument ta’ meta l-imsemmi konsumatur xtara l-vettura jitnaqqas il-prezz tax-xiri mħallas min-negozjant tal-karozzi fil-mument tar-restituzzjoni ta’ din il-vettura, dejjem sakemm dan il-metodu ta’ kalkolu ikun jinkludi elementi esterni għall-użu tal-imsemmija vettura minn dan l-istess konsumatur.
Sabiex waslet għal din id-deċiżjoni, il-Qorti tal-Ġustizzja enfasizzat li d-Direttiva 2008/48 ma tinkludix dispożizzjonijiet li jirregolaw il-konsegwenzi tal-eżerċizzju mill-konsumatur tad-dritt ta’ rtirar tiegħu fir-rigward ta’ kuntratt ta’ kreditu konness ma’ kuntratt ta’ provvista ta’ oġġetti. Għaldaqstant, huma l-Istati Membri li għandhom jirregolaw il-kwistjonijiet dwar ir-restituzzjoni tal-oġġett iffinanzjat mill-kreditu jew kwalunkwe kwistjoni oħra relatata, bil-kundizzjoni li l-leġiżlazzjoni u l-ġurisprudenza nazzjonali li jirregolaw il-konsegwenzi tal-eżerċizzju tad-dritt ta’ rtirar la jippreġudikaw l-effikaċja u lanqas l-effettività ta’ dan id-dritt, sal-punt li jirrendu l-eżerċizzju tiegħu prattikament impossibbli jew eċċessivament diffiċli. Issa, dan ikun il-każ jekk l-ammont ta’ kumpens għal telf fil-valur ta’ oġġett, dovut mill-konsumatur lill-mutwant fil-kuntest tar-restituzzjoni tal-oġġett, ikun jidher sproporzjonat meta mqabbel mal-prezz tax-xiri ta’ dan l-oġġett.
F’dan il-kuntest, il-Qorti tal-Ġustizzja ppreċiżat li l-evalwazzjoni tan-natura proporzjonata tal-kumpens li jista’ jintalab mingħand il-konsumatur wara l-eżerċizzju tad-dritt ta’ rtirar tiegħu għandha titwettaq wara analiżi ddettaljata, billi jittieħdu inkunsiderazzjoni l-modalitajiet speċifiċi għall-użu tal-oġġett ikkonċernat u l-istat tal-vettura fil-mument tar-restituzzjoni tagħha, b’mod partikolari f’dak li jirrigwarda eventwali deterjorament mekkaniku jew alterazzjoni estetika li jirriżultaw minn dan l-użu. F’dan ir-rigward, is-sempliċi fatt li l-kumpens stabbilit b’dan il-mod jista’ jkun ta’ ammont għoli meta mqabbel mal-prezz tax-xiri tal-vettura mill-konsumatur ma jistax, bħala tali, jistabbilixxi li dan il-kumpens huwa sproporzjonat u li l-metodu ta’ kalkolu tal-imsemmi kumpens jirrendi l-eżerċizzju tad-dritt ta’ rtirar prattikament impossibbli jew eċċessivament diffiċli. Dan jgħodd bil-kundizzjoni li l-ammont ta’ dan il-kumpens jirrifletti oġġettivament id-deprezzament effettiv ta’ din il-vettura, li jirriżulta mill-użu tagħha mill-konsumatur u mill-istat tagħha fil-mument tar-restituzzjoni tagħha.
Mill-banda l-oħra, metodu ta’ kalkolu bbażat biss fuq differenza fil-prezz ikkonstatata bejn ix-xiri u l-bejgħ mill-ġdid tal-vettura, li jinkludi elementi esterni għall-użu ta’ din il-vettura, bħalma huma l-marġni kummerċjali u l-ispejjeż ta’ bejgħ mill-ġdid, iddeterminati unilateralment min-negozjant tal-karozzi, kif ukoll it-taxxa fuq il-valur miżjud, ma jippermettix li jiġi evalwat id-deprezzament tal-imsemmija vettura li jirriżulta mill-użu tagħha mill-konsumatur. Barra minn hekk, sa fejn dawn l-elementi jseħħu anki fil-każ fejn il-vettura la tkun ġiet irreġistrata u lanqas użata qabel l-eżerċizzju tad-dritt ta’ rtirar, jidher li dan il-metodu jimponi fuq dan il-konsumatur oneru li jirriżulta esklużivament mill-eżerċizzju tad-dritt ta’ rtirar tiegħu. F’dawn iċ-ċirkustanzi, tali metodu ta’ kalkolu ta’ kumpens għal telf fil-valur ta’ oġġett jista’ jwassal għal ammont ta’ kumpens sproporzjonat meta mqabbel mal-prezz tax-xiri ta’ dan l-oġġett u jista’ jirrendi l-eżerċizzju tad-dritt ta’ rtirar prattikament impossibbli jew eċċessivament diffiċli.
Fir-raba’ lok, il-Qorti tal-Ġustizzja kkonstatat li d-Direttiva 2008/48 ma twettaqx armonizzazzjoni kompleta tar-regoli dwar il-konsegwenzi legali li jistgħu jirriżultaw mill-eżerċizzju, mill-konsumatur, tad-dritt tiegħu ta’ rtirar minn kuntratt ta’ kreditu konness ma’ kuntratt ta’ xiri ta’ vettura. F’dan ir-rigward, hija fakkret li din id-direttiva ma tinkludix dispożizzjonijiet li jirregolaw il-konsegwenzi, fuq kuntratt ta’ provvista ta’ oġġetti, tal-eżerċizzju mill-konsumatur ta’ dan id-dritt fir-rigward ta’ kuntratt ta’ kreditu konness ma’ dan il-kuntratt ta’ provvista ta’ oġġetti. B’mod iktar partikolari, id-Direttiva 2008/48 la tippreċiża t-tip ta’ oġġett iffinanzjat u lanqas ma tippreċiża l-interazzjonijiet eventwali bejn il-kuntratt ta’ kreditu konness u l-kuntratt ta’ xiri tal-vettura (
5
). Barra minn hekk, l-ebda dispożizzjoni ta’ din id-direttiva ma tittratta s-sitwazzjoni li fiha d-dritt ta’ rtirar eżerċitat mill-konsumatur jikkonċerna l-kuntratt ta’ kreditu konness innifsu. Issa, fl-assenza ta’ leġiżlazzjoni speċifika tal-Unjoni f’dan il-qasam, il-modalitajiet ta’ implimentazzjoni tal-protezzjoni tal-konsumaturi prevista mid-Direttiva 2008/48 jaqgħu taħt l-ordinament ġuridiku intern tal-Istati Membri bis-saħħa tal-prinċipju ta’ awtonomija proċedurali ta’ dawn tal-aħħar. Għalhekk, huma l-Istati Membri li għandhom, fl-osservanza tal-prinċipji ta’ ekwivalenza u ta’ effettività, jippreċiżaw l-effetti tal-eżerċizzju ta’ dan id-dritt fil-kuntest ta’ kuntratt ta’ kreditu konness ma’ kuntratt ta’ provvista ta’ oġġetti, inkluż f’dak li jirrigwarda, jekk ikun il-każ, l-obbligu li jitħallsu l-interessi akkumulati fuq il-kapital misluf, kif ukoll il-modalitajiet ta’ dan il-ħlas.
Fil-ħames u l-aħħar lok, il-Qorti tal-Ġustizzja esponiet li l-Artikolu 14(1) tad-Direttiva 2008/48 ma jipprekludix leġiżlazzjoni nazzjonali li tipprovdi li l-konsumatur, wara li jkun irtira minn kuntratt ta’ kreditu konness ma’ kuntratt ta’ xiri ta’ vettura, huwa obbligat iħallas l-interessi ta’ self previsti minn dan l-ewwel kuntratt għall-perijodu bejn il-ħlas tal-fondi li joriġinaw mis-self lill-bejjiegħ tal-vettura ffinanzjata u d-data tar-restituzzjoni tal-vettura lill-mutwant jew lill-bejjiegħ. Fil-fatt, l-ewwel sentenza tal-Artikolu 14(3)(b) tad-Direttiva 2008/48 hija intiża sabiex tiżgura bilanċ bejn il-protezzjoni tal-konsumaturi u l-moviment liberu tal-offerti ta’ krediti. F’dawn iċ-ċirkustanzi, l-obbligu eventwalment impost fuq il-konsumatur li jħallas l-interessi ta’ self ikkalkolati billi jittieħed inkunsiderazzjoni t-tul effettiv tat-tqegħid għad-dispożizzjoni tal-fondi jippermetti li jinżamm il-bilanċ kuntrattwali u jipprekludi li parti, billi teżerċita d-dritt ta’ rtirar tagħha, tikseb profitt indebitu għad-detriment tal-parti l-oħra u b’dan il-mod jiggarantixxi tqassim ġust tal-piżijiet u tal-benefiċċji li jirriżultaw mill-eżekuzzjoni, anki jekk parzjali u temporanja, tal-kuntratt ta’ kreditu. Fil-fatt, minn naħa, il-mutwant ikun irrinunzja temporanjament mill-ammont tal-kreditu mħallas lill-bejjiegħ tal-vettura għall-benefiċċju tal-konsumatur, li jkun rrappreżenta, għalih, immobilizzazzjoni ta’ fondi u t-teħid ta’ riskju finanzjarju. Min-naħa l-oħra, l-interessi akkumulati fuq il-kapital misluf ma jirrappreżentawx sanzjoni, iżda l-korrispettiv tal-aċċess għall-kreditu, li jikkostitwixxi, bħala prinċipju, tranżazzjoni bi ħlas, indipendentement mill-eżerċizzju tad-dritt ta’ rtirar.
(
1
)	Direttiva 2008/48/KE tal-Parlament Ewropew u tal-Kunsill tat-23 ta’ April 2008 dwar ftehim ta’ kreditu għall-konsumatur u li tħassar id-Direttiva tal-Kunsill 87/102/KEE (ĠU 2008, L 133, p. 66, rettifiki fil-ĠU 2009, L 207, p. 14, fil-ĠU 2010, L 199, p. 40, u fil-ĠU 2011, L 234, p. 46).
(
2
)	Kif previst fl-Artikolu 14(1) tad-Direttiva 2008/48.
(
3
)	Il-punt (b) tat-tieni subparagrafu tal-Artikolu 14(1) tad-Direttiva 2008/48.
(
4
)	Konformement mal-Artikolu 10(2)(l) tad-Direttiva 2008/48.
(
5
)	L-ewwel sentenza tal-Artikolu 14(3)(b) tad-Direttiva 2008/48.